L'Hospital Trueta ha destinat a atendre pacients de la pandèmia la majoria de llits de pacients crítics de què disposa i ha adaptat nous espais per ampliar la seva capacitat d'atenció d'aquest tipus de pacient.
Durant els darrers dies a la Regió Sanitària Girona, seguint la línia de tot Catalunya, s'ha experimentat un creixement dels casos de pacients amb el coronavirus SARS-CoV-2, molts dels quals en estat greu, amb necessitat de ventilació mecànica invasiva.
La gestió de l'atenció als pacients crítics recaurà en el Servei de Medicina Intensiva de l'Hospital Universitari de Girona Doctor Josep Trueta, que controlarà a quin dispositiu s'ingressa cada pacient.
A la demarcació es disposa de llits de crítics al mateix Hospital Trueta, a l'Hospital Santa Caterina de Salt i a la Clínica de Girona.
A part dels llits de la UCI, el Trueta també destina a l'atenció als pacients crítics els llits de la Unitat Coronària i els de semicrítics de la Unitat Polivalent d'Alta Intensitat de Cures.
Els pacients crítics que no estiguin afectats pel coronavirus, ingressaran a la Unitat de Reanimació, per tal de preservar l'àrea quirúrgica de possibles contagis.
Per fer front a aquest increment de pacients crítics, el Trueta ha reconvertit l'hospital de dia polivalent i l'hospital de dia d'endocrinologia en un espai per atendre aquest tipus de pacients.
A més, té definit un pla per anar adaptant nous espais per acollir pacients crítics, en cas de necessitat i segons la disponibilitat de personal i de l'equipament sanitari necessari per a la correcta atenció, com ara respiradors.
Els hospitals comarcals també han fet les seves adaptacions internes, per tal de poder atendre pacients més greus, l'atenció dels quals recaurà principalment en els professionals d'anestesi ologia i d'urgències, que treballaran conjuntament.
Així, s'ha establert un sistema de suport telefònic a càrrec dels metges intensivistes del Trueta als hospitals comarcals.
Pel que fa a la resta de pacients positius de la COVID-19 que no requereixen una vigilància intensiva, cada centre ha fet les seves pròpies adaptacions internes, sobretot sectoritzant espais (tant l'atenció a urgències com l'hospitalització) per tal que els pacients positius i els negatius estiguin en diferents àrees.
Els centres tenen previstos els seus respectius plans per anar ampliant les zones d'hospitalització de pacients amb la COVID-19 en cas de necessitat, i en algunes comarques s'està en converses amb hotels de la zona per si fos necessari derivar usuaris de residències i destinar aquests centres a l'ingrés de pacients no greus.
Reorganització dels professionals
Aquesta adaptació interna que han fet els centres pel que fa a la utilització dels llits, ha fet que també s'hagin hagut de reorganitzar les plantilles de professionals i formar-los en alguns casos, per a les noves funcions que previsiblement els tocarà assumir.
Al Trueta s'ha definit un pla de contingència per tal que els metges d'altres especialitats puguin ajudar els serveis de Medicina Interna, Medicina Intensiva, U rgències i Pneumologia en el maneig dels pacients amb la COVID-19.
Així, per a l'atenció al pacient crític (tant de coronavirus com no) la UCI compta amb el suport dels serveis de Cardiologia i Anestesiologia.
Per la seva banda, els servei de Medicina Interna, Pneumologia i Urgències reben des d'avui suport per fer assistència directa dels professionals d'uns determinats serveis, mentre que la resta d'especialitats ajuden assumint tasques de suport no directament assistencial però que són vitals perquè aquests serveis puguin continuar treballant.